Spania a convenit cu liderii Irlandei, Maltei și Sloveniei să facă primii pași în vederea recunoașterii unui stat palestinian, a declarat, vineri, premierul Pedro Sanchez, în urma unei reuniuni a Consiliului European de la Bruxelles, informează Mediafax.
Sanchez a declarat că s-a ajuns la acest acord după ce s-a întâlnit cu omologii săi irlandez, maltez și sloven, la Bruxelles, notează Reuters. "Suntem de acord că singura modalitate de a obține o pace durabilă și stabilitate în regiune este implementarea unei soluții cu două state, în care statele israelian și palestinian să trăiască unul lângă altul, în pace și securitate", se arată într-o declarație comună după întâlnire.
Statele arabe din Orientul Mijlociu și Uniunea Europeană au convenit, în cadrul unei reuniuni desfășurate în Spania, în noiembrie anul trecut, că recunoașterea unui stat palestinian ar fi soluția la conflictul din Orientul Mijlociu, dintre Israel și Hamas.